钦定古今图书集成/明伦汇编/官常典/第513卷 > 杨再兴
## 钦定古今图书集成/明伦汇编/官常典/第513卷 > 杨再兴

按《宋史》本传：“再兴，贼曹成将也。绍兴二年，岳飞破成，
入莫邪关，第五将韩顺夫解鞍脱甲，以所掳妇人佐
酒。再兴率众直入其营，官军却，杀顺夫，又杀飞弟翻。
成败，再兴走跃入涧，张宪欲杀之，再兴曰：‘愿执我见
岳公’。遂受缚。飞见再兴，奇其貌，释之曰：‘吾不汝杀，汝
当以忠义报国’。再兴拜谢。飞屯襄阳，以图中原，遣再”
兴至西京长水县之业阳，杀孙都统及统制满在，斩
五百馀人，俘将吏百人，馀党奔溃。明日，再战于孙洪
涧，破其众二千，复长水，得粮二万石，以给军民，尽复
西京险要。又得伪齐所留马万匹，刍粟数十万。中原
响应，复至蔡州，焚贼粮。飞败金人于郾城，兀术怒合
龙虎大王、盖天大王及韩常兵逼之。飞遣子云当敌，
鏖战数十合，敌不支，再兴以单骑入其军，擒兀术不
获，手杀数百人而还。兀术愤甚，并力复来，顿兵十二
万于临颍。再兴以三百骑遇敌于小商桥，骤与之战，
杀二千馀人，及万户撒八《孛菫》、千户百人。再兴战死，
后获其尸，焚之，得箭镞二升。